Blåmannsisen
Store norske leksikon,Geografi,Norges geografi,Nordland
Blåmannsisen er en isbre nær riksgrensen i Fauske og Sørfold kommuner i Nordland. Blåmannsisen ligger nord for tettstedet Sulitjelma i Fauske og øst for kommunesenteret Straumen i Sørfold, og er med et areal på rundt 81 kvadratkilometer (2018) Norges femte største isbre. Høyeste topp er Blåmannen (1540 meter over havet) som stikker opp av breens vestre del.
Blåmannsisen har avløp til tre hovedvassdrag: I sørvest Laksåga til Laksåbukta på nordsiden av Øvervatnet i Sulitjelmavassdraget, i nordvest Sisovassdraget, og i nordøst/øst flere avløp som krysser riksgrensen og samles i Luleälven som munner ut i Bottenviken.Foran breen i nord ligger tre bresjøer, Messingmalmvatnan, som har naturlig avløp mot Luleälven. Øvre Messingmalmvatnet (1037 meter over havet) demmes opp av en bretunge som stikker ut fra Blåmannsisen. Siden 2000 er vannet i Øvre Messingmalmvatnet flere ganger blitt tømt gjennom jøkulhlaup ved at vannet har smeltet en kanal under isen og rent vestover til Sisovatnet i stedet for østover til Luleälven.Navnet Blåmannsisen er et sammenligningsnavn, etter fjellet Blåmannen som stikker opp av isen. Førsteleddet skyldes blåskinnet rundt fjellet når vintersnøen smelter og breisen kommer til syne. Dette kan ses helt fra Bodø. Sisteleddet i fjellnavnet er norrønt mon, 'man, faks', som i Hestmona/Hestmannen, se Selsøya. Les mer i Store norske leksikon isbre Nordland Fauske Sørfold